Predkladacia správa

	Informatívna správa o výsledkoch činnosti Medzirezortnej komisie pre racionalizáciu siete stredných škôl v Slovenskej republike sa predkladá na rokovanie vlády SR na základe uznesenia vlády SR č. 766 zo dňa 8. septembra 1999 k Návrhu na postup pri racionalizácii siete stredných škôl v Slovenskej republike.
	V bode B.2. predmetného uznesenia uložila vláda SR ministrovi školstva SR informovať vládu o výsledkoch činnosti Medzirezortnej komisie pre racionalizáciu siete stredných škôl v Slovenskej republike v termínoch 15. 12. 1999, 30. 9. 2000, 30. 9. 2001 a 31. 9. 2002. Termín 15. 12. 1999 bol splnený predložením informácie o zriadení Medzirezortnej komisie pre racionalizáciu siete stredných škôl v Slovenskej republike, jej poslaní a úlohách, špecifických zámeroch v oblasti racionalizácie výdavkov, očakávanej racionalizácii siete stredných škôl v Slovenskej republike k 1. 9. 2000 a očakávanom ekonomickom efekte v racionalizácii výdavkov štátneho rozpočtu v oblasti školstva, vrátane predpokladaných personálnych, majetko-právnych a organizačných dopadov racionalizácie siete stredných škôl v Slovenskej republike. Aj ďalšia informácia bola predložená v podobnej štruktúre podľa stanoveného septembrového  termínu roku 2000.
	Minister školstva SR informoval vládu SR o vyhodnotení doterajšieho procesu racionalizácie siete základných a stredných škôl s dôrazom na ich využiteľnosť a zníženie výdavkov poskytovaných zo štátneho rozpočtu na ich prevádzku i v zmysle uznesenia vlády SR č. 346 zo dňa 17. mája 2000 k rozhodujúcim problémovým okruhom spracovania návrhu štátneho rozpočtu na rok 2001. 
	Na základe bodu B.3. uznesenia vlády SR č. 718 zo dňa 13. septembra 2000 bola predložená na rokovanie vlády SR aj Informatívna správa o súhrnnom návrhu na racionalizáciu siete stredných odborných učilíšť a stredísk praktického vyučovania.  
	Vzhľadom na to, že v súlade s bodom B.2. uznesenia vlády SR č. 766/1999 sa informácia o činnosti Medzirezortnej komisie pre racionalizáciu siete stredných škôl v Slovenskej republike predkladá na rokovanie vlády SR vždy v septembri príslušného roka, zachytáva táto informácia  jednoročný odpočet činnosti komisie.

Informácia sa predkladá v členení na úvodnú časť, obsahujúcu základné údaje o doterajšom postupe, ďalej je vymedzená činnosť Medzirezortnej komisie pre racionalizáciu siete stredných škôl v SR  z pohľadu časového horizontu šiestich  rokovaní vykonaných v hodnotenom jednoročnom období, realizovaná úprava siete stredných škôl v SR z titulu jej racionalizácie pre školský rok  2001/2002 a racionalizačná úprava siete stredných škôl pre pripravovaný školský rok 2002/2003. Informácia tiež obsahuje plnenie úloh o racionalizácii výdavkov v oblasti školstva v podobe vyčísleného ekonomického dopadu z titulu doteraz uskutočnenej racionalizácie siete stredných škôl v Slovenskej republike, ako aj očakávanej racionalizácie pre školský rok 2002/2003.

	V kontexte s uvedeným predkladá minister školstva vláde SR ďalšiu informáciu o výsledkoch činnosti Medzirezortnej komisie pre racionalizáciu siete stredných škôl v Slovenskej republike.